Tichete sociale pentru cei cu pensii sub 1.600 de lei
Înainte de Paște, statul va acorda tichete sociale mai multor români din categoriile vulnerabile. Aceste tichete vor putea fi folosite doar pentru achiziționarea anumitor produse.
Aceste ajutoare sunt oferite în mai multe zone din România printre care și Bistrița. Primăria a anunțat că tichetele vor avea o valoare de 250 de lei. Acestea au fost majorate față de cele din 2023 cu 50 de lei.
Beneficiarii tichetelor vor putea cumpăra cu ele alimente și medicamente.
Primăria Bistrița spune că peste 6.000 de persoane nefavorizate vor putea beneficia de aceste tichete. Există câteva condiții pentru primirea ajutorului.
De exemplu, pensionarii nu trebuie să aibă un venit mai mare de 1.600 de lei.
"Având în vedere faptul că, începând cu 1 ianuarie 2024, indemnizația socială pentru pensionari a fost majorată de la 1125 lei la 1281 lei iar pentru a putea beneficia de acordarea dreptului la prestații sociale sub formă de tichete sociale/carduri sociale în vederea achiziționării de produse alimentare și medicamente este nevoie de corelarea cuantumului de acordare cu nivelul veniturilor lor. În evidențele Direcţiei de Asistenţă Socială Bistriţa este estimat un număr de peste 6000 pensionari care au venituri până la 1600 lei, şi un număr de 2591 persoane cu handicap accentuat", se arată în raportul care însoțește proiectul de hotărâre.
Beneficiarii tichetelor sociale
Primăria Bistrița arată clar cine sunt românii care pot beneficia de acest ajutor în anul 2024. Potrivit statului, este vorba despre:
- pensionari – care nu au venituri mai mari de 1.600 de lei
- persoane cu handicap accentuat, neinstituționalizate – care nu au venituri mai mari de 1.600 de lei
- persoane de peste 65 de ani care nu au niciun venit
Beneficiarii au nevoie, de asemenea, de câteva acte pentru tichetele sociale. Acestea sunt:
- cererea pe propria răspundere
- declarația pe propria răspundere
- actul de identitate – original + copie
- acte doveditoare care atestă veniturile realizate
- certificatul de încadrare în grad de handicap – dacă este cazul
Trebuie depusă cerere pentru tichetele sociale
Din martie, românii pot solicita aceste tichete sociale de la direcțiile de Asistență Socială din diferitele regiuni ale țării.
Depunerea cererilor începe de luni, 18 martie.
Românii din toate zonele țării, care se încadrează în criteriile de eligibilitate, vor primi ajutor din partea statului înainte de Paște. Cei din Botoșani, de exemplu, vor trebui să depună cererile la sediul Direcției de Asistență Socială de pe strada Săvenilor nr. 12.